

**Pecyn Ymgeisio**

Rheolwr Datblygu’r Rhaglen Brentisiaethau (De-orllewin a Chanolbarth Cymru)

**Cynnwys**

Tudalen 1 Cyflwyniad, cefndir a chyd-destun

Tudalen 5 Disgrifiad Swydd

Tudalen 7 Manyleb y Person

Tudalen 9 Prif Delerau ac Amodau

Tudalen 11 Y Broses Recriwtio

Tudalen 13 Ffurflen Fonitro Cydraddoldeb ac Amrywiaeth (**i’w chyflwyno gyda’r cais**)

**Cyflwyniad**

Mae dros 100 o sefydliadau sy'n gweithio ym maes prentisiaethau a sgiliau cyflogadwyedd yng Nghymru yn aelodau o’r sefydliad ‘nid er elw’ Ffederasiwn Hyfforddiant Cenedlaethol Cymru (NTfW).  Rydym yn gorff Cymreig sy’n cynrychioli'r rhwydwaith o ddarparwyr dysgu seiliedig ar waith (DSW) sydd â sicrwydd ansawdd ac sydd o dan gontract i Lywodraeth Cymru i gyflenwi eu rhaglenni prentisiaethau a sgiliau cyflogadwyedd. Mae’r holl ddarparwyr a gomisiynwyd gan Lywodraeth Cymru i gyflenwi rhaglenni dysgu seiliedig ar waith yng Nghymru yn aelodau o’r NTfW. Felly, cyfrifir mai’r NTfW yw’r corff awdurdodol ar brentisiaethau a sgiliau cyflogadwyedd yng Nghymru.

Mae’r NTfW yn cydweithio â sefydliadau i ganfod anawsterau ym maes hyfforddiant sgiliau ac yna’n eu helpu i ddatblygu datrysiadau ar y cyd i ddiwallu anghenion unigolion, sefydliadau a rhanbarthau o ran datblygu sgiliau, er mwyn cefnogi a chyflawni dyheadau Llywodraeth Cymru i gael gweithlu medrus iawn yng Nghymru.

**Y Cefndir**

Mae rhaglen Llywodraeth Cymru 'Symud Cymru Ymlaen' yn nodi'r uchelgais i sbarduno gwelliant yn economi a gwasanaethau cyhoeddus Cymru, gan esgor ar Gymru sy'n ffyniannus ac yn ddiogel, yn iach ac yn egnïol, yn uchelgeisiol ac yn barod i ddysgu, yn unedig ac yn gysylltiedig. O fewn y Rhaglen Lywodraethu hon, mae ymrwymiad clir i “*greu o leiaf 100,000 o brentisiaethau o safon uchel i bobl o bob oed”* dros dymor y Cynulliad hwn.

Er mwyn gwireddu'r ymrwymiad a nodir yn y rhaglen ‘Symud Cymru Ymlaen’, mae Llywodraeth Cymru wedi paratoi Cynllun Polisi Sgiliau Prentisiaethau. Yn y cynllun hwn, dywedodd Llywodraeth Cymru:

*“Mae Cymru wedi datblygu rhaglen brentisiaethau lwyddiannus iawn, a luniwyd mewn partneriaeth â busnesau yng Nghymru gan ganolbwyntio ar ansawdd y ddarpariaeth.  Mae cyflogwyr a phrentisiaid yn gweld gwerth mawr yn y rhaglen ac mae ein cyfraddau llwyddiant o ran y fframwaith yn gyson uwch nag 80%. Fodd bynnag, oherwydd newidiadau yn y galw gan gyflogwyr a dysgwyr yn ogystal â chyflwyno’r Ardoll Brentisiaethau gan Lywodraeth y Deyrnas Unedig, mae angen ailystyried yn awr sut y bydd y rhaglen yng Nghymru’n gweithredu ac ystyried sut i’w datblygu ymhellach i ymateb i newidiadau yn anghenion economi Cymru; yn awr ac yn y dyfodol.”*

Yn ogystal, dyma’r blaenoriaethau cyflenwi ar gyfer 2016-22

***Cynyddu nifer y prentisiaid 16-19 oed*** *– cynyddu nifer y bobl ifanc 16-19 oed sy’n dilyn prentisiaeth a chynyddu nifer y rhai sy’n gadael yr ysgol ac yn mynd ymlaen i gymryd prentisiaethau o ansawdd uchel;*

***Ymateb i brinder sgiliau*** *– datblygu prentisiaethau, yn enwedig mewn sectorau sy’n tyfu a chategorïau swyddi sy’n datblygu, yn unol â blaenoriaethau a bennwyd gan Bartneriaethau Sgiliau Rhanbarthol;*

***Datblygu sgiliau lefel uwch*** *– canolbwyntio ar brentisiaethau ar lefel 4 ac uwch, lle mae’r manteision yn tueddu i fod yn fwy ac ar y lefel a gyflawnir gan y gwledydd mwyaf llwyddiannus yn Ewrop.* *Parhau i fonitro effeithiolrwydd a pherthnasedd Prentisiaethau Sylfaen (lefel 2);*

***Datblygu llwybrau sgiliau*** *– integreiddio prentisiaethau â’r system addysg ehangach.*

Yn ogystal, mae’r Cynllun Polisi Sgiliau Prentisiaethau yn pennu cynllun gweithredu pum mlynedd ar gyfer cyflenwi prentisiaethau; sy'n cynnwys camau'n ymwneud ag annog cyflogwyr i recriwtio prentisiaid, a hyrwyddo prentisiaethau wrth bobl ifanc.

* Cyflwyno system newydd sy’n cynnwys diagnosio ac ymateb ar gyfer cyflogwyr sy’n talu’r ardoll brentisiaethau;
* Ystyried cyflwyno system dreialu Cyn-brentisiaeth i annog pobl ifanc i ddilyn prentisiaethau ac i helpu cyflogwyr i ddarparu prentisiaethau i bobl ifanc;
* Gweld pa mor weladwy yw cyfleoedd am brentisiaethau er mwyn sicrhau bod systemau’n cyflwyno gwybodaeth am brentisiaethau mewn ffordd mor hygyrch a hawdd ei defnyddio ag y bo modd.
* Sicrhau llwybrau cliriach at brentisiaethau i bobl ifanc 16-19 oed gyda chyflogwyr yn mynd ati i gyhoeddi cyfleoedd a swyddi gwag yn amlwg er mwyn denu’r ymgeiswyr gorau;
* Sicrhau bod pobl ifanc, rhieni ac ysgolion yn fwy ymwybodol o brentisiaethau.

**Y Sefyllfa Bresennol**

Mae’r Rhaglen Brentisiaethau yng Nghymru yn uchel ei pharch gan unigolion, cyflogwyr a rhanddeiliaid ac un arwydd o hyn yw nifer y prentisiaid sy'n cael eu recriwtio a chyfraddau llwyddiant y fframweithiau prentisiaethau. Fodd bynng, cydnabyddir hefyd bod y rhaglen brentisiaethau yr hoffai Llywodraeth Cymru ei gweld yn wahanol iawn i’r un bresennol. Mae’n amlwg mai’r uchelgais yw sicrhau rhaglen brentisiaethau lle bydd prentisiaid iau yn cael eu haddysgu i lefel uwch.

Mae’r trefniadau contractio rhwng Llywodraeth Cymru a’r rhwydwaith darparwyr yn dechrau llwyddo i sicrhau mwy o brentisiaethau sy’n dod o fewn ‘*blaenoriaethau Gweinidogion Cymru’* uchod, yn enwedig o ran y sectorau, y lefel a’r oedran. Fodd bynnag, er mwyn gwireddu uchelgais Llywodraeth Cymru ar gyfer ei Rhaglen Brentisiaethau yng Nghymru, mae angen symud mewn ffordd fwy strategol i greu galw (gan gyflogwyr) a chynhyrchu cyflenwad (o’r ysgolion) fel y bydd y Rhaglen Brentisiaethau yng Nghymru yn dod yn rhan hanfodol o’r holl system addysg a sgiliau sy’n cynnal economi Cymru.

Mae tystiolaeth o wahanol ffynonellau yn dangos nad yw cyflogwyr yng Nghymru (yn y sector cyhoeddus, y sector preifat na'r trydydd sector) yn ymwneud ddigon â’r Rhaglen Brentisiaethau i gael ymchwydd o gefnogaeth i’r rhaglen, a fyddai’n arwain at gynnydd enfawr yn nifer y bobl ifanc yn yr ysgolion sy’n dymuno dilyn prentisiaeth. Fodd bynnag, yn achos y sefydliadau yng Nghymru sy’n cyflogi’r nifer fwyaf o bobl, mae cyflwyno’r ardoll brentisiaethau wedi newid hynny. Yn amlwg, mae angen i ni fanteisio i’r eithaf ar y cynnydd mewn ymwybyddiaeth yn awr.

Mae’r NTfW yn teimlo’n gryf bod gweledigaeth Llywodraeth Cymru ar gyfer ei Rhaglen Brentisiaethau yn un ddilys, ond credwn hefyd bod llawer o waith i’w wneud, mewn cyfnod eithaf byr, os ydym am lwyddo, gyda’n gilydd, i greu ‘rhaglen brentisiaethau gyda'r gorau yn y byd.’

Er bod gan Gymru Raglen Brentisiaethau lwyddiannus iawn, y gall pawb ohonom ymfalchïo ynddi, mae’r NTfW yn cydnabod bod llawer mwy i'w wneud er mwyn gwella'r arlwy brentisiaethau yng Nghymru. Mewn cyfnod pan fo angen cael rhagor o bobl ifanc 16-19 oed i ddilyn prentisiaethau a chynyddu nifer y rhai sy’n dilyn prentisiaethau o safon uchel ar ôl gadael yr ysgol, mae gennym her arall, sef cyflenwi prentisiaethau o ‘safon uwch’, sy’n gysylltiedig ag anghenion cenedlaethol, rhanbarthol a lleol, yn enwedig ar lefel 3 ac uwch. A’r cyfan mewn cyfnod pan fo cyflogwyr yng Nghymru’n gorfod delio â dyfodiad yr ardoll brentisiaethau ac yn ceisio ymdopi â system sy’n gallu ymddangos yn gymhleth.

**Tystiolaeth**

Gan fod y Rhaglen Brentisiaethau yng Nghymru’n gallu bod mor gymhleth i unigolion a sefydliadau, cred yr NTfW bod angen 'Gwasanaeth Prentisiaethau Cymru' i fod yn 'siop un stop' ar gyfer ymholiadau am brentisiaethau. Dylai gwasanaeth felly ei gwneud yn haws cyflawni uchelgais Llywodraeth Cymru i greu o leiaf 100,000 o brentisiaethau o safon uchel i bobl o bob oed yng Nghymru yn ystod tymor y Cynulliad hwn.

Mae mwy a mwy o dystiolaeth yn dod i’r golwg i ddangos bod dwy broblem sylfaenol yn amharu ar y Rhaglen Brentisiaethau yng Nghymru:

* Diffyg ymwneud cyflogwyr ledled Cymru â’r Rhaglen Brentisiaethau;
* Prinder pobl ifanc, yn enwedig yn syth ar ôl gadael yr ysgol, yn dilyn prentisiaethau.

Yn ôl yr Arolwg Safbwyntiau Cyflogwyr yn 2014, dim ond 13% o gyflogwyr yng Nghymru sy’n cyflogi prentisiaid neu’n cynnig prentisiaethau ffurfiol (a dim ond 9% sydd â phrentis(iaid). O edrych ar hyn o’r cyfeiriad arall, nid yw 85% o gyflogwyr Cymru’n cynnig unrhyw fath o brentisiaeth. Fodd bynnag, dangosodd yr un arolwg bod 29% o gyflogwyr Cymru (yn 2014) yn bwriadu cynnig prentisiaethau ffurfiol yn y dyfodol.

O ran cynnig tystiolaeth o brinder pobl ifanc sy’n gwneud prentisiaethau yn syth o’r ysgol, mae Hynt Disgyblion o Ysgolion yng Nghymru yn 2016 yn dweud:

* O’r 31,524 o ddisgyblion a adawodd Flwyddyn 11 yn 2016, parhaodd 13,586 (43%) â’u haddysg mewn ysgol, parhaodd 14,125 (45%) â’u haddysg mewn coleg addysg bellach, a dim ond 401 (1.3%) a aeth i hyfforddiant seiliedig ar waith gyda statws ‘mewn gwaith’;
* O’r 12,744 o ddisgyblion a adawodd Flwyddyn 13 yn 2016, symudodd 7,946 (62%) i addysg uwch, parhaodd 2,037 (16%) â’u haddysg mewn ysgol neu goleg, a dim ond 202 (1.6%) a aeth i hyfforddiant seiliedig ar waith gyda statws ‘mewn gwaith’.

Cyflwynwyd ardoll brentisiaethau Llywodraeth y Deyrnas Unedig ar 6 Ebrill 2017 ac mae’n amlwg yn dechrau codi ymwybyddiaeth o brentisiaethau ymhlith y cyflogwyr hynny sy’n gorfod ei thalu – sef yr union beth roedd yr ardoll i fod i’w wneud. Fodd bynnag, yr hyn sydd ar goll yw dull hwylus, hawdd a dibynadwy i gyflogwyr allu ymwneud â’r Rhaglen Brentisiaethau yng Nghymru.

Yn wir, trwy ei Ymchwiliad i’r Ardoll Brentisiaethau yn ddiweddar, gwnaeth Pwyllgor y Cynulliad Cenedlaethol ar yr Economi, Seilwaith a Sgiliau yr argymhellion a ganlyn i Lywodraeth Cymru:

***Argymhelliad 1*** *Rhaid i'r Gweinidog ddwysáu ymdrechion Llywodraeth Cymru i sicrhau bod pob cyflogwr sy'n talu Ardoll yng Nghymru yn cael y wybodaeth sydd ei hangen arnynt yn ystod cyfnod rhagarweiniol yr Ardoll;*

***Argymhelliad 9*** *Mae'r Pwyllgor yn argymell bod Llywodraeth Cymru yn nodi sut mae'n bwriadu hyrwyddo a gwella'r nifer sy'n manteisio ar brentisiaethau ymysg cyflogwyr yng Nghymru, yn enwedig ymysg y sectorau hynny nad ydynt yn draddodiadol wedi cael llwybrau clir i brentisiaethau lefel uwch.*

***Argymhelliad 11*** *Mae'r Pwyllgor yn argymell bod y Gweinidog yn edrych ar opsiynau i weithio gyda busnesau a chyflogwyr i gael prentisiaethau gyda sectorau nad ydynt yn cyflogi prentisiaid yn draddodiadol.*

**Diben**

Diben Rheolwyr Datblygu Rhanbarthol y Rhaglen Brentisiaethau fydd hybu mwy o ymwneud rhwng cyflogwyr a’r Rhaglen Brentisiaethau ac annog recriwtio pobl ifanc mewn meysydd o bwysigrwydd cenedlaethol neu ranbarthol. Byddai Rheolwyr Datblygu Rhanbarthol y Rhaglen Brentisiaethau yn cydweithio â chyflogwyr a gwahanol randdeiliaid yn ardal Partneriaeth Sgiliau Ranbarthol benodol, gyda’r nod o gynnig ‘siop un stop’ ar gyfer ymholiadau am brentisiaethau.

**Amcanion**

Trwy greu tair swydd ar gyfer Rheolwyr Datblygu Rhanbarthol y Rhaglen Brentisiaethau, i’w cefnogi gan ddau Swyddog Ymgysylltu ar gyfer Prentisiaethau a fydd yn gweithio gyda’r rhwydwaith darparwyr, strwythurau atgyfeirio a chyflogwyr i annog recriwtio pobl ifanc i wneud prentisiaethau, byddai’r NTfW yn gweithio ar y pethau a ganlyn:

* Darparu dadansoddiad effeithiol o ddatblygiad y gweithlu ar gyfer cyflogwyr, gyda phwyslais ar geisio diwallu eu hanghenion trwy recriwtio prentisiaid, trwy gydweithio'n agos â'r rhwydwaith darparwyr dysgu seiliedig ar waith;
* Canfod galwadau newydd gan gyflogwyr a, lle bo’n briodol, llwybrau newydd at brentisiaethau, i gyfrannu at y datblygiad;
* Yn ogystal â chynnig gwasanaeth i gyflogwyr, bydd Rheolwyr Datblygu’r Rhaglen Brentisiaethau’n ceisio creu galw am brentisiaethau mewn ysgolion a grwpiau ieuenctid, trwy hyrwyddo a marchnata cyfleoedd am brentisiaethau, gan fynd i ddigwyddiadau gyrfaoedd, sioeau sgiliau, ffeiriau swyddi ac ati.

Hefyd, bydd Rheolwyr Datblygu’r Rhaglen Brentisiaethau yn:

* Sefydlu ac yn cydlynu fforymau prentisiaethau rhanbarthol i gyflogwyr, er mwyn cynnwys cyflogwyr yn natblygiad y Rhaglen Brentisiaethau ac annog rhannu arferion gorau;
* Rhoi gwybodaeth, cyngor ac arweiniad cywir a chyfredol am yr holl lwybrau prentisiaethau sydd ar gael ledled y Rhwydwaith fesul rhanbarth;
* Hwyluso rhannu arferion da trwy’r rhwydwaith darparwyr dysgu seiliedig ar waith;
* Herio’r rhwydwaith darparwyr, ar sail gwybodaeth gadarn am y farchnad lafur, fel y gellir mabwysiadu modelau cyflenwi sy’n diwallu galw lleol a rhanbarthol.

Yn ogystal, bydd Rheolwyr Datblygu Rhanbarthol y Rhaglen Brentisiaethau’n cydweithio â sefydliadau eraill yn lleol, rhanbarthol a chenedlaethol er mwyn osgoi dyblygu gwaith ac er mwyn gwneud y defnydd gorau o’r adnoddau i gael yr effaith fwyaf.

**Canlyniad Disgwyliedig**

Yn yr hirdymor, disgwylir y bydd cyflogi Rheolwyr Datblygu Rhanbarthol y Rhaglen Brentisiaethau’n arwain at gynnydd yn nifer y bobl ifanc sy’n dilyn y Rhaglen Brentisiaethau gan gyfrannu at gyflawni ymrwymiad Llywodraeth Cymru i greu o leiaf 100,000 o brentisiaethau o safon uchel i bobl o bob oed dros dymor y Cynulliad hwn.

**Disgrifiad Swydd**

**Teitl y Swydd:** Rheolwr Datblygu’r Rhaglen Brentisiaethau

**Yn adrodd wrth:** Y Cyfarwyddwr Gweithrediadau

**Yn gyfrifol am:** Dim yn berthnasol

**Lleoliad y swydd:** Gweithio o gartref, ond yn gweithredu mewn rhanbarth penodol

**Oriau:** 37.5 awr yr wythnos

**Cyflog:** £30,000.00 y flwyddyn

**Contract:** Cyfnod penodol (tan 31 Gorffennaf 2021)

**Diben**

Hybu mwy o ymwneud rhwng cyflogwyr â’r Rhaglen Brentisiaethau ac, ar yr un pryd, annog recriwtio pobl ifanc mewn meysydd o bwysigrwydd cenedlaethol neu ranbarthol.

Cydweithio â chyflogwyr a gwahanol randdeiliaid yn ardal Partneriaeth Sgiliau Ranbarthol benodol, gyda’r nod o gynnig ‘siop un stop’ ar gyfer ymholiadau am brentisiaethau.

**Cyfrifoldebau – gyda Chyflogwyr**

**Ymgysylltiad cyflogwyr**

* Ymateb pan fydd pobl yn mynegi diddordeb trwy Broses Atgyfeirio Cyflogwyr Porth Sgiliau Busnes Cymru;
* Ymgysylltu â chyflogwyr ar lefel leol, ranbarthol a chenedlaethol (yn canolbwyntio ar lefel leol a rhanbarthol gyda chyfrifoldeb am y sector yn genedlaethol);
* Sefydlu a chydlynu fforymau prentisiaethau rhanbarthol i gyflogwyr, er mwyn cynnwys cyflogwyr yn natblygiad y Rhaglen Brentisiaethau ac annog rhannu arferion gorau;
* Cefnogi gweithredu Strategaeth Busnesau Bach ar gyfer Prentisiaethau;
* Trafod gyda chyrff cyflogwyr rhanbarthol a chenedlaethol e.e. FSB, CBI, IoD, Commerce Wales, Diwydiant Cymru ac ati.

**Cynllunio’r gweithlu**

* Darparu dull effeithiol i gyflogwyr ddadansoddi datblygiad y gweithlu, gan ganolbwyntio’n benodol ar geisio diwallu eu hanghenion trwy recriwtio prentisiaid a/neu uwchsgilio aelodau presennol o’r staff trwy’r Rhaglen Brentisiaethau;
* Canfod darpariaeth addas i gwrdd â’r galw gan gyflogwyr, gan gydweithio â gwahanol ddarparwyr os bydd angen;
* Canfod galwadau newydd gan gyflogwyr a, lle bo’n briodol, llwybrau newydd at brentisiaethau, i gyfrannu at y datblygiad;
* Cydweithio â chyflogwyr sy’n talu’r ardoll brentisiaethau i sicrhau eu bod yn elwa cymaint ag y bo modd o’u buddsoddiad, gan ganolbwyntio’n arbennig ar eu hannog i hyrwyddo prentisiaethau ar hyd eu cadwyn gyflenwi.

**Cyfrifoldebau – gyda Rhanddeiliaid**

* Rhoi gwybodaeth, cyngor ac arweiniad cywir a chyfredol i randdeiliaid am yr holl lwybrau prentisiaethau sydd ar gael os dymunant;
* Hwyluso rhannu arferion da trwy’r rhwydwaith darparwyr dysgu seiliedig ar waith;
* Herio’r rhwydwaith darparwyr, ar sail gwybodaeth gadarn am y farchnad lafur, fel y gellir mabwysiadu modelau cyflenwi sy’n diwallu galw lleol, rhanbarthol a chenedlaethol.
* Monitro i ba raddau y mae darparwyr yn ymateb i alw gan gyflogwyr, a'u herio a'u cefnogi yn ôl yr angen;
* Cydweithio â staff eraill yr NTfW i hyrwyddo cydraddoldeb, amrywiaeth a’r iaith Gymraeg mewn perthynas â darpariaeth prentisiaethau;
* Trafod yn rheolaidd gyda rhanddeiliaid eraill sydd â diddordeb mewn prentisiaethau, yn cynnwys, ymhlith eraill:
* Partneriaethau Sgiliau Rhanbarthol
* Byrddau Ardaloedd Menter a Dinas-ranbarthau
* Sefydliadau sy’n arwain ar brosiectau seilwaith mawr
* Gyrfa Cymru (Swyddogion Cyswllt Cyflogwyr a Chynghorwyr Gyrfa mewn ysgolion)
* Adrannau datblygu busnes mewn colegau a gyda darparwyr hyfforddiant annibynnol
* Cynghorwyr Datblygu’r Gweithlu gyda Llywodraeth Cymru
* Cydweithio â sefydliadau eraill yn lleol, rhanbarthol a chenedlaethol er mwyn osgoi dyblygu gwaith ac er mwyn gwneud y defnydd gorau o’r adnoddau i gael yr effaith fwyaf;
* Hybu’r defnydd o offer ar-lein a noddir gan Lywodraeth Cymru (e.e. Porth Sgiliau Busnes Cymru, Porth Sgiliau Unigol Gyrfa Cymru, a’r Gwasanaeth Paru Prentisiaethau ac ati) a gwahanol gyfleoedd ar y cyfryngau cymdeithasol i hyrwyddo cyfleoedd am brentisiaethau;
* Ymgysylltu ag ysgolion i godi ymwybyddiaeth o gyfleoedd ar gyfer prentisiaethau, yn cynnwys rhoi cyflwyniadau ar ddyddiau HMS, nosweithiau i rieni a gwasanaethau i ddisgyblion.

**Cyfrifoldebau – Cyffredinol**

* Cydweithio â Rheolwr Cyfathrebu a Marchnata a Chyfarwyddwr Gweithrediadau NTfW i ddatblygu strategaethau i ymgysylltu â’r cyfryngau i godi ymwybyddiaeth o brentisiaethau yn lleol, yn rhanbarthol ac yn genedlaethol.
* Adrodd ar gynnydd yn fisol, yn chwarterol ac yn flynyddol, gan roi’r newyddion diweddaraf am gryfderau a meysydd y gellid eu gwella;
* Mynd i gyfarfodydd gyda’r rhwydwaith darparwyr DSW a Llywodraeth Cymru – yn cynnwys yr isod (ymhlith eraill):
  + Cyfarfodydd rhanbarthol yr NTfW
  + Cyfarfodydd Grŵp Rheolwyr Gweithredol (OMG) yr NTfW
  + Cyfarfodydd Cydlynwyr Ardoll Brentisiaethau Llywodraeth Cymru
* Mynd i weithdai a digwyddiadau i gael gwybod am y newidiadau diweddaraf yn sefyllfa cyflogadwyedd a sgiliau a fydd yn arbennig o bwysig i’r rhwydwaith darparwyr DSW;
* Gweithio mewn ffordd ddiduedd, gan dalu sylw dyledus i gynrychioli’r sector DSW i gyd;
* Cyflawni dyletswyddau eraill y cyfrifir eu bod yn addas ar gyfer y swydd yn ôl gofynion y Cyfarwyddwr Gweithrediadau.

**Manyleb y Person**

Mae’r tabl isod yn amlinellu’r wybodaeth, y sgiliau a’r ymddygiad sy’n angenrheidiol ar gyfer y swydd ac yn dangos pryd y dylid cyflwyno tystiolaeth o hynny h.y. ar y cais (A), yn y cyfweliad (I) neu mewn cyflwyniad (P):

|  |  |  |  |
| --- | --- | --- | --- |
|  | **Hanfodol** | **Dymunol** | **Dull Asesu** |
| **Cymwysterau a Gwybodaeth** |  |  |  |
| * Mathemateg Lefel 2 (TGAU neu gyfwerth) | **X** |  | **A** |
| * Saesneg Lefel 2 (TGAU neu gyfwerth) | **X** |  | **A** |
| * Gallu defnyddio TG i Lefel 2 (gyda gwybodaeth weithiol dda o MS Excel, Word ac Outlook) | **X** |  | **A** |
| * Gwybodaeth am y Rhaglen Brentisiaethau yng Nghymru, yn ei chyflwr presennol ac yn y cyflwr y dymunir ei gweld yn y dyfodol | **X** |  | **A / I / P** |
| * Gwybodaeth am randdeiliaid a dylanwadwyr allweddol ar y Rhaglen Brentisiaethau, yn rhanbarthol a chenedlaethol | **X** |  | **A / I / P** |
| * Dealltwriaeth o’r heriau sy’n wynebu Cymru ar lefel ranbarthol a chenedlaethol ym meysydd cyflogaeth a sgiliau | **X** |  | **I / P** |
| **Profiad Cysylltiedig â Gwaith** |  |  |  |
| * Tystiolaeth o annog cyflogwyr i ddatblygu rhaglenni prentisiaethau yn eu sefydliad nhw | **X** |  | **A / I** |
| * Tystiolaeth o’r gallu i ddadansoddi a gwerthuso gwybodaeth gymhleth | **X** |  | **I / P** |
| * Profiad o drefnu a chynnal digwyddiadau i randdeiliaid gyda’r nod o godi ymwybyddiaeth o brentisiaethau | **X** |  | **A / I** |
| * Tystiolaeth o gydweithio â rhanddeiliaid | **X** |  | **A / I** |
| * Tystiolaeth o herio aelodau uwch o’r staff i wella’u perfformiad | **X** |  | **A / I** |
| **Sgiliau Personol** |  |  |  |
| * Sgiliau trefnu ardderchog | **X** |  | **A / I** |
| * Sgiliau gweinyddu da | **X** |  | **A / I** |
| * Sgiliau dadansoddi da gan dalu sylw i fanylion | **X** |  | **I / P** |
| * Gallu gweithio’n annibynnol heb oruchwyliaeth | **X** |  | **A / I** |
| * Gallu blaenoriaethu gwaith a'i gwblhau’n brydlon | **X** |  | **A / I** |
| * Gallu bod yn ddiduedd a pharchu cyfrinachedd | **X** |  | **A / I** |
| **Sgiliau Rhyngbersonol** |  |  |  |
| * Sgiliau cyfathrebu da – llafar ac ysgrifenedig (yn cynnwys ysgrifennu adroddiadau) | **X** |  | **A / I / P** |
| * Sgiliau cyflwyno da | **X** |  | **I / P** |
| * Profiad o ddefnyddio’r cyfryngau cymdeithasol i hyrwyddo gwaith sefydliad a/neu achos |  | **X** | **A / I** |
| * Gallu cyfathrebu trwy gyfrwng y Gymraeg |  | **X** | **A / I** |
| **Nodweddion Personol** |  |  |  |
| * Proffesiynol | **X** |  | **I** |
| * Diplomatig | **X** |  | **I** |
| * Dibynadwy | **X** |  | **I** |
| * Gallu addasu | **X** |  | **I** |
| * Brwd | **X** |  | **I** |
| * Hyblyg | **X** |  | **I** |
| **Amgylchiadau** |  |  |  |
| * Gallu gweithio’n hyblyg (yn cynnwys yn gynnar yn y bore, gyda’r nos ac ar benwythnosau yn ôl yr angen) | **X** |  | **I** |
| * Gallu teithio yn ôl yr angen, yn ôl gofynion y swydd | **X** |  | **I** |

Tudalen yn wag yn fwriadol

**Prif Delerau ac Amodau**

**Pensiwn:** Cynllun Cofrestru Awtomatig NTfW (fel sy'n briodol)

**Amodau Gwasanaeth:** 37.5 awr yr wythnos. 25 diwrnod o wyliau blynyddol a gwyliau statudol ar ben hynny

**Cyfnod Prawf:** 6 mis

**Teithio a threuliau:** Yn unol â chanllawiau CThEM

**Iaith:** Croesawir y gallu i siarad Cymraeg ond ni chyfrifir bod hynny’n ofynnol ar gyfer y swydd.

**Cyfle Cyfartal:** Rydym yn sefydliad cyfle cyfartal. Nid ydym yn gwahaniaethu yn erbyn ymgeiswyr ar sail oedran, hil, crefydd, cenedligrwydd, cyfeiriadedd rhywiol, rhywedd, hunaniaeth o ran rhywedd, anabledd, statws o ran priodas neu bartneriaeth sifil na beichiogrwydd. Rydym yn mawrygu amrywiaeth a gwahaniaeth. Mae’n ofynnol bod y sawl a benodir yn dangos y gwerthoedd hyn yn ei ffordd o weithio.

Tudalen yn wag yn fwriadol

**Y Broses Recriwtio**

**Egwyddorion**

Mae’r NTfW wedi ymrwymo i bolisi o drin ei holl weithwyr ac ymgeiswyr am swyddi yn gyfartal ac i recriwtio’r person gorau am bob swydd sydd ar gael. Ni fydd unrhyw weithiwr na darpar weithiwr yn cael triniaeth neu ystyriaeth lai ffafriol yn ystod y broses recriwtio a dethol ar sail hil, lliw, crefydd neu gred, cenedligrwydd, tarddiad ethnig, cyfeiriadedd rhywiol, rhywedd, oedran, anabledd, statws priodasol na statws rhan-amser, ac ni fydd yn cael ei roi dan anfantais gan unrhyw amodau cyflogaeth na ellir cyfiawnhau eu bod yn angenrheidiol am resymau gweithredol.

**Sut i wneud cais**

Os hoffech wneud cais am y swydd, gofynnir i chi anfon y pethau isod atom:

* **Llythyr eglurhaol** (dim mwy na dwy ochr A4) yn dweud pam yr ydych yn addas ac yn nodi, gydag enghreifftiau clir, sut rydych yn bodloni’r meini prawf hanfodol **a nodir ym manyleb y person**. Sylwch fod y llythyr eglurhaol yn rhan bwysig o’ch cais. Dylai fod yn ddogfen a seilir ar dystiolaeth a byddwch yn cael eich asesu ar sail eich llythyr yn gymaint ag ar sail eich CV.
* **CV cynhwysfawr** yn nodi hanes eich gyrfa, gyda’ch cyfrifoldebau a’r hyn rydych wedi’i gyflawni. Rhowch fanylion eich **cyflog presennol a dau ganolwr proffesiynol** ynghyd â datganiad byr yn dweud sut y maent yn eich nabod a dros pa gyfnod o amser. ***Ni fyddwn yn cysylltu â’r canolwyr heb gael eich caniatâd chi ymlaen llaw.***
* Y **Ffurflen Monitro Cydraddoldeb ac Amrywiaeth** atodedig.Nodir isod pam yr ydym yn gofyn am yr wybodaeth hon a sut y caiff ei defnyddio. Os nad ydych yn dymuno rhoi unrhyw ran o’r wybodaeth y gofynnir amdani, ticiwch y blychau ‘Gwell gen i beidio â dweud’.

Gofynnir i chi **ebostio’r uchod i gyd, mewn un ffeil ar fformat .pdf** i [recruitment@ntfw.org](mailto:recruitment@ntfw.org). Wrth ebostio, nodwch eich enw a theitl y swydd rydych yn ymgeisio amdani – Rheolwr Datblygu’r Rhaglen Brentisiaethau (De-orllewin a Chanolbarth Cymru).

Mae croeso i chi anfon eich cais yn Gymraeg neu yn Saesneg. Ni chaiff ceisiadau a gyflwynir yn Gymraeg eu trin yn llai ffafriol na cheisiadau a gyflwynir yn Saesneg. Anfonir ceisiadau a gyflwynir yn Gymraeg at wasanaeth cyfieithu allanol i’w cyfieithu i’r Saesneg ar gyfer aelodau di-Gymraeg o'r panel. **Nodwch yn eich cais beth yw eich dewis iaith ar gyfer asesiad y panel a gohebiaeth.**

Y dyddiad cau ar gyfer ceisiadau yw:**Dydd Gwener 7 Rhagfyr 2018 am 5:00pm.**

Os yw’n well gennych beidio ag ymgeisio trwy’r ebost, gallwch bostio’ch cais at:

**Jeff Protheroe, Cyfarwyddwr Gweithrediadau, Ffederasiwn Hyfforddiant Cenedlaethol Cymru (NTfW), Ocean Park House, East Tyndall Street, CAERDYDD, CF24 5ET**

**Amserlen ddangosol**

Sylwch: Dyddiadau dangosol yw’r rhain ar hyn o bryd a gallent newid.

Gofynnir i chi nodi yn eich llythyr eglurhaol os nad yw’r amserau hyn yn gyfleus i chi.

|  |  |
| --- | --- |
| **Cam** | **Amserlen** |
| Dyddiad cau ar gyfer ymgeisio | Dydd Gwener 7 Rhagfyr 2018 am 5:00pm |
| Tynnu rhestr fer | Wythnos yn dechrau 10 Rhagfyr 2018 |
| Cyfweliad gan banel | Dydd Iau 20 Rhagfyr 2018 |

**Rhagor o wybodaeth**

Os oes gennych gwestiynau am y swydd neu os hoffech sgwrs anffurfiol, gyfrinachol, gallwch gysylltu â Jeff Protheroe, Cyfarwyddwr Gweithrediadau yr NTfW, ar 07425 621711 neu ebostio [jeff.protheroe@ntfw.org](mailto:jeff.protheroe@ntfw.org)

**Diogelu Data**

Dim ond ar gyfer dibenion recriwtio y bydd yr NTfW yn defnyddio’r wybodaeth a roddir gennych yn eich cais, a bydd yn cael ei chadw am flwyddyn ar ôl cwblhau’r broses recriwtio. Bydd yr wybodaeth a roddir gan ymgeiswyr llwyddiannus yn aros yn eu ffeil bersonél. Caiff yr holl ddata personol eu trin yn unol â Deddf Diogelu Data 1998. Os bydd gennych ryw gwestiwn am y ffordd y defnyddir eich gwybodaeth, gallwch ebostio [info@ntfw.org](mailto:info@ntfw.org)

**Ffurflen Fonitro Cydraddoldeb ac Amrywiaeth**

**(i’w hanfon trwy’r ebost gyda’ch cais)**

Mae Ffederasiwn Hyfforddiant Cenedlaethol Cymru (NTfW) yn awyddus i fodloni’r nodau a’r ymrwymiadau a nodir yn ei bolisi cydraddoldeb. Mae hyn yn cynnwys peidio â gwahaniaethu o dan Ddeddf Cydraddoldeb 2010, ac adeiladu darlun cywir o gyfansoddiad y gweithlu o ran annog cydraddoldeb ac amrywiaeth. Mae ar yr NTfW angen eich help a’ch cydweithrediad i’n galluogi i wneud hyn, ond peth gwirfoddol yw llenwi’r ffurflen hon.

Bydd yr wybodaeth a roddwch yn cael ei thrin yn hollol gyfrinachol ac yn cael ei chadw yn unol â gofynion Deddf Diogelu Data 1998. Dim ond at ddibenion monitro ystadegol y caiff ei defnyddio.

**Rhywedd:**

Dyn Menyw Anneuaidd Gwell gen i beidio â dweud

Os yw’n well gennych ddefnyddio’ch term eich hunan, nodwch ef yma –

Ydych chi’n briod neu mewn partneriaeth sifil? Ydw Na Gwell gen i beidio â dweud

**Oed:**

16-24 25-29 30-34 35-39 40-44 45-49

50-54 55-59 60-64 65+ Gwell gen i beidio â dweud

**Beth yw’ch ethnigrwydd?**

Nid mater o genedligrwydd, man eich geni na dinasyddiaeth yw ethnigrwydd. Mae’n ymwneud â’r grŵp rydych yn ystyried eich bod yn perthyn iddo. Ticiwch y blwch priodol

***Gwyn***

Seisnig Cymreig Albanaidd Gwyddelig Gogledd Iwerddon Gwyddelig

Prydeinig Sipsi neu Deithiwr Gwyddelig Gwell gen i beidio â dweud

Unrhyw gefndir gwyn arall, nodwch yma:-

***Grŵpiau ethnig cymysg / lluosog***

Gwyn a Du Caribïaidd Gwyn a Du Affricanaidd Gwyn ac Asiaidd Gwell gen i beidio â dweud

Unrhyw gefndir cymysg arall, nodwch yma:-

***Asiaidd / Asiaidd Prydeinig***

Indiaidd Pacistanaidd Bangladeshaidd Tsieineaidd Gwell gen i beidio â dweud

Unrhyw gefndir Asiaidd arall, nodwch yma:-

***Du/ Affricanaidd/ Caribïaidd/ Du Prydeinig***

Affricanaidd Caribïaidd Gwell gen i beidio â dweud

Unrhyw gefndir Du/Affricanaidd/Caribïaidd arall, nodwch yma:-

***Grŵp ethnig arall***

Arab Gwell gen i beidio â dweud

Unrhyw grŵp ethnig arall, nodwch yma:-

**Ydych chi o’r farn bod gennych anabledd neu gyflwr iechyd?**

Ydw Na Gwell gen i beidio â dweud

Beth yw effaith eich anabledd neu’ch cyflwr iechyd ar eich gallu i roi o’ch gorau yn y gwaith?

Nodwch yma:-

**Beth yw’ch cyfeiriadedd rhywiol?**

Heterorywiol Menyw hoyw/lesbiad Dyn hoyw Deurywiol

Well gen i beidio â dweud

Os yw’n well gennych ddefnyddio’ch term eich hunan, nodwch ef yma -

**Beth yw eich crefydd neu gred?**

Dim crefydd na chred Bwdhydd Cristion Hindw Iddew

Mwslim Sikh Gwell gen i beidio â dweud

Os oes gennych grefydd neu gred arall, nodwch yma:-

**Beth yw’ch patrwm gwaith ar hyn o bryd?**

Amser llawn Rhan amser Gwell gen i beidio â dweud

**Beth yw’ch trefniant gweithio hyblyg?**

Dim Amser hyblyg Oriau gwasgarog (staggered) Oriau tymor ysgol Oriau blynyddol

Rhannu swydd Shifftiau hyblyg Oriau cywasgedig Gweithio gartref

Gwell gen i beidio â dweud Os yw’n drefniant arall, nodwch yma:-

**Oes gennych chi gyfrifoldebau gofalu? Os oes, ticiwch bob un perthnasol**

Dim

Prif ofalwr am blentyn/blant (o dan 18)

Prif ofalwr am blentyn/blant anabl

Prif ofalwr am oedolyn anabl (18 a throsodd)

Prif ofalwr am rywun hŷn

Ail ofalwr (rhywun arall sy’n gwneud y prif waith ofalu)

Well gen i beidio â dweud